Awo olwatuuka, nga wabaawo olunaku ensolo zonna lwe zaagenda ne zikuŋŋaanira ku kiyumba ky’empologoma. Mu kiseera empologoma we yabeerera nga yeebase, omusege ne guwa ekibe ekito amagezi okulukayo omugwa ogukoleddwa nga mugumu bulungi. Oluvannyuma byaddira ekitundu ky’omugwa ekimu ne bikisiba ku mukira gw’empologoma. Ekitundu ekirala ne bikisiba ku kisubi ekigumu obulungi ku nsiko. Empologoma bwe yazuukuka n’ekizuula nti yali esibiddwa, yanyiiga nnyo era n’ekoowoola ensolo zonna. Bwe yaziyita nga zonna zikuŋŋaanye n’ezibuuza nti, “Ani ku mmwe, baana bange abaagalwa, ansibye ku mugwa?” Ensolo zonna zaakankana era ne zeegaana emu ku emu nti si ze zaali zigisibye ku mugwa. Naye empologoma bwe yabuuza ekibe ekito ne kigyanukula mu kutya nti, “Nze omwana wo omwagalwa ssebo, ye nze nkusibye ku mugwa.” Empologoma yanyiiga nnyo era ne yeecanga n’etuuka n’okukutula omugwa ogwali gugisibye. Omusege gwazzaamu ekibe ekito amaanyi nti, “Mutabani wange, ekisolo ekiva mu lulyo lw’ebibe ebiddusi by’emisinde. Tewali asobola kukugoba n’akukwata.” Empologoma yatandika okugoba ekibe. Naye kyadduka nnyo era ne kirekera ddala empologoma eyo. Munnange nga nkulabira empologoma bw’esigala awo ng’eri mu kwecanga olw’obusungu obuyitirivu.